Мұхтар Шерім. "А"?
"Мұхтар Шерім. "А"?" | "https://abai.kz/post/61687"
TITLE: Мұхтар Шерім. "А"?
URL: https://abai.kz/post/61687
META: "Мұхтар Шерім. "А"?" | "https://abai.kz/post/61687"
DATE: 10.11.2017
AUTHOR(s): Abai.kz
TOTAL WORDS: 209
TEXT: Шіренген шенеунікті тілшілер аноконда жыланы сияқты алды-артын орап алды. Сайдан да, таудан да домалаған тастардай сұрақтар жауып кетті дейсің! – Қазақтардың латын әліпбиіне көшуін қалай қарсы алдыңыз? – деді бір телеарна тілшісі. – А? – Латын әліпбиіне... – А? – Қазақ–қырғыз шекарасы туралы ойыңыз? – деп сұрады бір газеттің тілші қызы. – А? – Ойыңыз? – А? – Сенатордың елімізде ажырасқан ерлі-зайыптыларға үлкен айыппұл салынсын деген ұсынысын қалай қабылдайсыз? – деп сұрады сары басылымның сап-сары тілшісі. – А? – Айыппұл дейміз... – А? – Кешіріңіз, тілшілерді менсінбей тұрсыз-ау деймін? – А? – Сириядағы соғысқа қатысқаны үшін Батыс Қазақстан облысының тумасы он жылға сотталды. Пікіріңізді білгім келеді? – А? – Немене, а? – А? – БАҚ министрінің заңға «Реми өкіл» ұғымын енгізіп жатқанынан хабардарсыз ба? – А? – Егер өзгерістер мақұлданатын болса, тілшілерге «а» деп тұрғаныңыз үшін еңбек ақыңыздан қағыласыз! Қызметіңіз бонустық-балдық жүйемен бағаланады! – А? – Бұдан былай мемлекеттік қызметкерлердің еңбек ақысы бұқаралық ақпарат құралдарының сауалдарына жауап беру жағдайына байланысты болады деймін! – А? – Тас кереңсіз бе не? – А? – Оқу орындарындағы сапасыз журфактар жойылсын дегенге қалай қарайсыз? – А? – Қызық адам екенсіз! – А? Топырлаған тілшілер бір-бірінің: «Не деп жатыр?» деген сауалдарына: «А?» деген жауаптар алып, ауыздары ашыла, екпіндері басыла тарасты. Не дейсіз? А? Abai.kz
